SKRIFTLIG FORESPØRGSEL E-2608/01

af Paulo Casaca (PSE) til Kommissionen

(26. september 2001)

Om: Kommissionen opfordrer til at undlade at overholde internationale konventioner på luftfartsområdet

Warszawa-konventionen (artikel 19 og 20) og den nyere Montreal-konvention (artikel 22, stk. 3 og 4) indeholder klare garantier for passagererne i tilfælde af midlertidig forsinkelse af bagagen. I øvrigt er disse garantier også gengivet på billetten.

Overraskende nok fastslår Kommissionen i sit svar på spørgsmål E-2105/01(1), at ifølge dens fortolkning af bestemmelserne i Warszawa- og Montreal-konventionerne omfatter disse ikke midlertidig forsinkelse af bagage.

Indholdet i de to konventioner er fuldstændig klart, og jeg begriber ikke, hvordan man kan forsøge at fortolke dem på en sådan måde, at dette indhold benægtes.

Kommissionen nægter ikke alene at træffe lovgivningsinitiativer for at beskytte passagerernes interesser, den glæder sig over bestemmelser, som indebærer en forskelsbehandling af borgere i EU, idet den ansporer luftfartsselskaberne til at undlade at overholde de gældende internationale bestemmelser.

På hvilket retsgrundlag og ud fra hvilket politisk mandat mener Kommissionen at handle på denne måde?

(1) EFT C 40 E af 14.2.2002, s. 186.

Svar afgivet på Kommissionens vegne af Loyola de Palacio

(14. november 2001)

Kommissionen ønsker at tydeliggøre sit svar på det ærede medlems tidligere skriftlige spørgsmål E-2105/01 om luftfartsselskabernes ansvar for bagage, da det beklageligvis har forårsaget en misforståelse. Det er rigtigt, at midlertidig forlæggelse af bagagen, dvs. forsinket levering, er omfattet af Warszawa-konventionen og Montreal-konventionen, således som det ærede medlem siger i dette spørgsmål. Begge gør luftfartsselskaberne ansvarlige for skader på grund af forsinket bagagetransport og også for passagertransport. De giver også luftfartsselskaberne en vis beskyttelse imod erstatningskrav for sådanne skader (artikel 20 og 21 i Warszawa-konventionen og artikel 19 og 20 i Montreal-konventionen) og fastsætter økonomiske grænser for erstatningsansvar (artikel 22 i begge konventioner).

Kommissionen ønsker at understrege, at den tillægger overholdelse af al international ret største betydning, enten det drejer sig om fællesskabsret eller multilateral ret som i dette tilfælde, og at den ikke tilskynder luftfartsselskaberne til at ignorere internationale bestemmelser.

Kommissionen understreger at den arbejder meget aktivt for at beskytte luftfartspassagerers interesser. Vedrørende erstatningsansvar, har den foreslået en forordning om oprettelse af en moderne ordning, som blev vedtaget som Rådets forordning (EF) nr. 2027/97 af 9. oktober 1997(1). Den giver både passagerer, der rejser med EF-luftfartsselskaber et højt beskyttelsesniveau, og den har også gjort meget for at inspirere enighed om en ny international ordning, Montreal-konventionen; denne erstater med tiden Warszawa-konventionen, som ikke giver passagererne megen beskyttelse. Efter undertegnelse af Montreal-konventionen i 1999, fremsatte den et forslag(2) om ændring af forordning 2027/97, så Fællesskabets bestemmelser om erstatningsansvar kom til at ligge på linje med bestemmelserne i Montreal-konventionen. Denne nye forordning beskytter derfor passagerernes interesser ikke blot ved ulykker, men også ved forsinkelser og forkert behandling af bagage.

Denne nye EF-lovgivning kommer endvidere til at gå længere end Montreal-konventionen, når det drejer sig om at beskytte passagererne. Montreal-konventionen er, ligesom Warszawa-konventionen, begrænset til international transport. EF-ret, både forordning 2027/97 og den nye forordning, omfatter også indenlandsk trafik i medlemsstaterne. Dette giver borgerne i Det Europæiske Fællesskab et retligt beskyttelsesniveau, som få har.

Parlamentet har godkendt forslaget til en ny forordning med forbehold af ændringsforslag ved førstebehandling, og Rådet er nået til politisk enighed om en fælles holdning. Forordningen forventes snart at blive vedtaget.

(1) EFT L 285 af 17.10.1997.

(2) EFT C 337 E af 28.11.2000.